## Rješenje kojim se društvu BARR LABORATORIES EUROPE B.V. 1012KK Amsterdam, Kraljevina Nizozemska, odobrava objavljivanje izmjene ponude za preuzimanje javnog dioničkog društva Pliva d.d. Zagreb, odobrene ...

### NN 100/2006 (13.9.2006.), Rješenje kojim se društvu BARR LABORATORIES EUROPE B.V. 1012KK Amsterdam, Kraljevina Nizozemska, odobrava objavljivanje izmjene ponude za preuzimanje javnog dioničkog društva Pliva d.d. Zagreb, odobrene ...

# HRVATSKA AGENCIJA ZA NADZOR FINANCIJSKIH USLUGA

**2299**

Temeljem odredbe članka 15. stavak 1. točka 4. alineja 1. i članka 8. stavak 1.
Zakona o Hrvatskoj agenciji za nadzor financijskih usluga (»Narodne novine« br.
140/05) te članka 13. stavka 4. Zakona o preuzimanju dioničkih društava
(»Narodne novine« broj 84/02, 87/02, 120/02), Uprava Hrvatske agencije za nadzor
financijskih usluga, temeljem Zahtjeva društva BARR LABORATORIES EUROPE B.V.,
1012KK Amsterdam, Rokin 55, Kraljevina Nizozemska, zastupanog po punomoćnici,
Arijani Petres, odvjetnici iz Zagreba, Palmotićeva 15, za odobrenje
objavljivanja izmjene ponude za preuzimanje javnog dioničkog društva PLIVA d.d.,
Zagreb, Grada Vukovara 49, na izvanrednoj sjednici održanoj 11. rujna 2006.
godine, donijela je

## RJEŠENJE

### O ODOBRENJU OBJAVLJIVANJA IZMJENE PONUDE ZA PREUZIMANJE

1. Društvu BARR LABORATORIES EUROPE B.V., 1012KK Am­sterdam, Rokin 55,
Kraljevina Nizozemska, odobrava se objav­ljivanje izmjene ponude za preuzimanje
javnog dioničkog društva PLIVA d.d., Zagreb, Ulica grada Vukovara 49, odobrene
Rješenjem Agencije, klasa: UP/I-450-08/06-10/31, urbroj: 326-101/06-14, od 10.
kolovoza 2006.
2. Ovo Rješenje objavit će se u »Narodnim novinama«.

```
Obrazloženje
```

I/ Društvo BARR LABORATORIES EUROPE B.V., 1012KK Amsterdam, Rokin 55, Kraljevina
Nizozemska (dalje u tekstu: Ponuditelj), zastupano po punomoćnici, Arijani
Petres, odvjetnici iz Zagreba, Palmotićeva 15, dostavilo je Hrvatskoj agenciji
za nadzor financijskih usluga (dalje u tekstu: Agencija), dana 8. rujna 2006.
godine, temeljem odredaba članka 15. stavka 1. i članka 13. stavak 4. Zakona o
preuzimanju dioničkih društava (dalje u tekstu: Zakon), Zahtjev za odobrenje
objavljivanja izmjene ponude za preuzimanje javnog dioničkog društva PLIVA d.d.,
Zagreb, Ulica grada Vukovara 49 (dalje u tekstu: Izdavatelj), prethodno odobrene
Rješenjem Agencije, klasa: UP/I-450-08/06-10/31, urbroj: 326-101/06-14, od 10.
kolovoza 2006. Uvidom u predmet, klasa UP/I-450/08/06-10/31, utvrđeno je da je
Arijana Petres, odvjetnica iz Zagreba, Palmotićeva 15, ovlaštena na zastupanje
Ponuditelja pred Agencijom u ovom predmetu (Službena zabilješka urbroj:
326-111/06-5).
II/ Uvidom u Zahtjev Ponuditelja, utvrđeno je da se Zahtjev Ponuditelja odnosi
na izmjenu teksta ponude za preuzimanje u toč­kama 4. i 6. Ponude za preuzimanje
Izdavatelja, i to tako da izmjena glasi:
a) u točki 4.: »Po svakoj otplaćenoj dionici s pravom glasa Ponuditelj se
obvezuje platiti cijenu od 820,00 HRK. Po svakoj neotplaćenoj dionici s pravom
glasa Ponuditelj se obvezuje platiti cijenu od 820,00 HRK, umanjenu za iznos
obveze jednokratne prijevremene otplate tih dionica prema Hrvatskom fondu za
privatizaciju.«.
b) u točki 6.: »Rok važenja ponude za preuzimanje produljuje se do dana 11. 10.
2006.«.
Ponuditelj, uz predmetni Zahtjev, ujedno navodi da, sukladno odredbi čl. 15. st.
1. Zakona, ostvaruje pravo na produljenje roka do isteka roka konkurentske
ponude za preuzimanje.
III/ Odredbom članka 15. stavka 8. Zakona određeno je da ponuditelj ne može
snižavati ponuđenu cijenu niti mijenjati ponudom određen način i rok plaćanja,
ali može povisivati ponuđenu cijenu. Prema odredbi članka 15. stavka 9. Zakona,
ako ponuditelj povisuje ponuđenu cijenu, mora osigurati sredstva za podmirenje
sukladno odredbama članka 9. ovog Zakona.
Zahtjevu za odobrenje objavljivanja izmjene ponude za preuzimanje Izdavatelja,
Ponuditelj je, uz tekst izmijene ponude za preuzimanje Izdavatelja, priložio
izvornik bankovne Garancije broj 6008 GT004938/06, koju je 7. rujna 2006. izdala
Bank of America, N.A., Podružnica London, 5 Canada Square, London E14 5AQ,
Velika Britanija, neopozivu, na prvi poziv, te prijevod iste na hrvatski jezik
po ovlaštenom sudskom tumaču. Ova Garancija izdaje se dodatno pored Bančine
Garancije br. 6008GT004960/06 za osiguranje plaćanje dionica Izdavatelja od 24.
srpnja 2006. odnosno pored svih drugih instrumenata osiguranja sredstava za
plaćanje cijene dionica i materijalnih troškova javne ponude, pri čemu nijedan
instrument osiguranja ne prejudicira niti utječe na obveze Banke s osnova bilo
kojeg drugog instrumenta osiguranja.
Uvidom u predmet klasa: UP/I-450-08/06-10/31, utvrđeno je da je Ponuditelj uz
Zahtjev za odobrenje objavljivanja ponude za pre­uzimanje Izdavatelja, podnesen
Agenciji dana 28. srpnja 2006. godine, između ostaloga, dostavio bankovnu
Garanciju broj 6008GT004960/06, koju je dana 24. srpnja 2006., izdala Bank of
America, N.A., Podružnica London, 5 Canada Square, London E14 5AQ, Velika
Britanija, radi osiguranja novčanog iznosa koji je potreban za plaćanje svih
dionica na koje se odnosi ponuda za preuzimanje, neopozivu, na prvi poziv
(Službena zabilješka urbroj: 326-111/06-5).
Polazeći od toga, temeljni je kapital Izdavatelja podijeljen na 18.592.648
redovnih dionica i da nova cijena po kojoj Ponuditelj nudi otkup dionica u
ponudi za preuzimanje iznosi 820,00 kuna po dionici, nakon uvida u Zahtjev
Ponuditelja, Garanciju broj 6008GT004960/06, od dana 24. srpnja 2006. godine i
Garanciju broj 6008 GT004938/06, od dana 7. rujna 2006. godine, te u Obavijest
Izdavatelja od dana 11. rujna 2006. godine, o tome da na dan 11. rujna 2006.
godine raspolaže s ukupno 933.417 vlastitih dionica, utvrđeno je da je
Ponuditelj osigurao sredstva za plaćanje 17.659.231 redovnih dionica
Izdavatelja, sukladno odredbama članka 2. stavka 1. točke 5. i članka 9. stavaka
1. i 3. Zakona.
IV/ Prema odredbama članka 15. stavka 1. Zakona, rok važenja ponude za
preuzimanje iznosi 30 dana od dana objavljivanja. U slučaju objavljivanja
konkurentskih ponuda za preuzimanje, ponuditelj može produljiti taj rok sve do
isteka roka važenja konkurentskih ponuda. Prema odredbi članka 15. stavka 2.
Zakona, u slučaju objave izmjene ponude za preuzimanje, rok važenja ponude se
produžava za sedam dana, s time da ukupan rok važenja ponude ne može biti dulji
od 60 dana, osim u slučaju produljenja roka zbog objavljivanja konkurentskih
ponuda. Sukladno odredbi članka 18. stavka 4. Zakona o preuzimanju, rok važenja
ponude računa se od kasnije objave.
Agencija je Rješenjem, klasa: UP/I-450-08/06-10/31, urbroj: 326-101/06-14, od
10. kolovoza 2006., Ponuditelju odobrila objavljivanje ponude za preuzimanje
Izdavatelja. Ponuditelj je istu ponudu za preuzimanje objavio u dnevnim novinama
14. kolovoza 2006. i u »Narodnim novinama« 17. kolovoza 2006. godine. Rješenjem
Agencije, klasa: UP/I-450-08/06-10/37, urbroj: 326-101/06-21, od 31. kolovoza
2006. godine, društvu ACTAVIS GROUP hf, Island, odobreno je objavljivanje ponude
za preuzimanje Izdavatelja. Ova ponuda za preuzimanje Izdavatelja objavljena je
u dnevnim novinama 2. i 4. rujna 2006. godine i u »Narodnim novinama« 4. rujna
2006. godine. Stoga je rok važenja ove ponude za preuzimanje Izdavatelja,
sukladno odredbi članka 15. stavka 1. Zakona, do 4. listopada 2006. godine.
(Službena zabilješka urbroj: 326-111/06-5)
Slijedom navedenog, rok važenja ponude za preuzimanje, u izmijenjenoj točki 6.
ponude za preuzimanje, određen je do 11. listopada 2006. godine, Ponuditelj je
utvrdio sukladno odredbama članka 15. stavaka 1. i 2. Zakona.
V/ Prema odredbi članka 13. stavka 4. Zakona, Ponuditelj mo­že Agenciji
podnijeti zahtjev za odobrenje objavljivanja izmjene ponude za preuzimanje
najkasnije 7 dana prije isteka roka trajanja ponude. Uvidom u preslik oglasa
objavljenih u dnevnim novinama 14. kolovoza 2006. i u »Narodnim novinama« 17.
kolovoza 2006., utvrđeno je da je predmetni Zahtjev dostavljen u roku od 7 dana
prije isteka trajanja Ponuditeljeve ponude za preuzimanje. Ponuditelj je
dostavio i potvrde o uplaćenim pristojbama i naknadama, sukladno odredbi članka
4. stavka 1. točke 2. Pravilnika o vrsti i visini naknada i administrativnih
pristojbi Hrvatske agencije za nadzor financijskih usluga (»Narodne novine« br.
45/06).
Slijedom iznijetoga, valjalo je, temeljem odredbe članka 13. stavka 4. Zakona,
odlučiti kao u točki 1. izreke.
Temeljem odredbe članka 8. stavka 3. Zakona o Hrvatskoj agenciji za nadzor
financijskih usluga (»Narodne novine« broj 140/05), ovo Rješenje objavljuje se u
»Narodnim novinama«, pa je stoga odlučeno kao u točki 2. izreke.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/43
Urbroj: 326-111/06-6
Zagreb, 11. rujna 2006.

Predsjednik Uprave
**Ante Samodol**, v. r.

Rješenje, NN 100/2006-2299
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)